מַעֲשֶׂה בְּחִלָּזוֹן / רְפָאֵל וַאֲרִיאֵלָה מִרְיָם בּוֹאֲרוֹן

קריינות: דנה עמרם, עריכה לשונית:שירן רומנו

פַּעַם פָּגַשְׁתִּי חִלָּזוֹן - שֶׁזָּחַל עַל אֶדֶן הַחַלּוֹן.

אַט אַט זָחַל - אַט אַט חִפֵּשׂ לְעַצְמוֹ מַאֲכָל.

הִבִּיט לַיָּמִין - לֹא רָצָה לְהַאֲמִין.

הִבִּיט לַשְּׂמֹאל - הַכֹּל נִרְאֶה כְּמוֹ אֶתְמוֹל.

פַּעַם פָּגַשְׁתִּי חִלָּזוֹן - כֹּה אָהַב מְלָפְפוֹן.

פָּגַשְׁתִּי חִלָּזוֹן עַל אֶדֶן הַחַלּוֹן.

בְּדַרְכּוֹ הִמְשִׁיךְ הַחִלָּזוֹן - בְּדַרְכּוֹ פָּגַשׁ בַּרְוָזוֹן.

"קְוָואק קְוָואק - גָע גָע גָע - אֲנִי מַמָּשׁ מִתְגַּעְגֵּעַ".

צָעֲדוּ הַבַּרְוָזוֹן וְהַחִלָּזוֹן יַחְדָּו - מַמָּשׁ בְּצַעֲדֵי צָב.

צָעֲדוּ וְצָעֲדוּ עַד שֶׁפָּגְשׁוּ אֶת אַלּוֹן - בְּיָדוֹ הֶחְזִיק בָּלוֹן .

פַּעַם פָּגַשְׁתִּי חִלָּזוֹן - כֹּה אָהַב מְלָפְפוֹן.

פָּגַשְׁתִּי חִלָּזוֹן עַל אֶדֶן הַחַלּוֹן.

הִמְשִׁיכוּ הַשְּׁלוֹשָׁה - הַבַּרְוָזוֹן, הַחִלָּזוֹן וְאַלּוֹן - בְּדַרְכָּם.

קֶשֶׁר מְיֻחָד בֵּינֵיהֶם נִרְקַם,

וְהִנֵּה בְּעוֹדָם הוֹלְכִים בַּעֲצַלְתַּיִם - הוֹפִיעַ מוּלָם כַּדּוּר מַיִם.

הֵם שִׂחֲקוּ וְשִׂחֲקוּ וְהִתְכַּיְּפוּ - עַד שֶׁהִתְעַיְּפוּ.

פַּעַם פָּגַשְׁתִּי חִלָּזוֹן...

הָעֶרֶב יָרַד, זְמַן לָלֶכֶת הַבַּיְתָה זְּמַן לָלֶכֶת לִישֹׁן.

"לַיְלָה טוֹב", אָמַר אַלּוֹן לַבַּרְוָזוֹן.

"לַיְלָה טוֹב", אָמַר בַּרְוָזוֹן לַחִלָּזוֹן.

"לַיְלָה טוֹב", אָמְרוּ הַשְּׁלוֹשָׁה לְכַדּוּר הַמַּיִם.

חָזְרוּ לְבָתֵּיהֶם... וְהַכַּדּוּר הִמְשִׁיךְ לְהִתְגַּלְגֵּל וּלְהִתְגַּלְגֵּל

עַד שֶׁנֶּעֱלַם בְּחֶשְׁכַת הַלַּיִל.